recursal/SuperWikiNEXT-32B huggingface dataset:
**Poonam Mahajan** (s. 9. joulukuuta 1980) on intialainen poliitikko, joka on toiminut parlamentaarikkona Lok Sabhassa vuodesta 2014 alkaen. Hän oli Intian kansanpuolueen (BJP) nuorisojärjestö Bharatiya Janata Yuva Morchan puheenjohtaja 2016–2020.

Mahajanin isä Pramod Mahajan oli tunnettu BJP:n vaikuttaja, joka kuoli vuonna 2004 tullessaan veljensä murhaamaksi. Vuonna 2006 Poonam päätti osallistua politiikkaan liittymällä BJP:n jäseneksi edesmenneen isänsä syntymäpäivänä 30. lokakuuta. Hän sai poliittisen uransa alussa tukea sedältään Gopinath Mundelta, joka houkutteli hänet mukaan politiikkaan. Munde auttoi häntä valmistautumaan Maharashtran vuoden 2009 osavaltiovaaleihin, mutta vaalit olivat hänelle tappio. Seuraavana vuonna hänet valittiin BJP:n nuorisojärjestön varapuheenjohtajaksi.

Mahajan valittiin BJP:n nuorimmaksi pääsihteeriksi vuonna 2013. Vuoden 2014 parlamenttivaaleissa hän voitti kongressipuoluetta edustaneen Priya Duttin. Hänet valittiin Lok Sabhaan vaalipiiristä, joka oli ollut kongressipuolueen ydinaluetta. Hänen yllätysvoittonsa muodosti käännekohdan hänen uralleen. Kaksi vuotta myöhemmin hänet valittiin BJP:n nuorisojärjestön puheenjohtajaksi, minkä osalta hän on toinen tehtävässä toiminut nainen. Parlamentaarikkona hän on tukenut erityisesti Maharashtran pääministeri Devendra Fadnavista tukemalla hänen infrastruktuuri- ja kehitysprojektejaan.

Vuoden 2019 parlamenttivaaleissa Mahajan kohtasi uudestaan Priya Duttin. Hän pyrki vaalikampanjassaan vetoamaan varsinkin nuoriin. Hänen kampanjaansa sosiaalisessa mediassa johti BJP:n nuorisojärjestön varapuheenjohtaja Madhukeshwar Desai, joka on pääministeri Morarji Desain lapsenlapsenlapsi. Hän voitti vaalit yli 130 000 äänellä.

Lähteet
-------

1. 1 2 3  Phadke, Manasi: Munde-Mahajan daughters: Political achievers but have a long way to go to match their dads *The Print*.  19.11.2018. Viitattu 25.2.2020.
2. ↑  Seventeenth Lok Sabha Members Bioprofile: Vajendla Rao, Smt. Poonam (Mahajan) *Lok Sabha*. Viitattu 25.2.2020.
3. ↑  Thakurdesai, Prerana: Pramod Mahajan's daughter Poonam Rao joins BJP *India Today*.  13.11.2006. Viitattu 25.2.2020.
4. ↑  Ghoke, Ketaki: From 2009 Assembly defeat to BJP’s youth wing president: Poonam Mahajan has come a long way *Hindustan Times*.  23.12.2016. Viitattu 25.2.2020.
5. ↑  Deshpande, Tanvi: Poonam Mahajan banking on the youth to win polls *The Hindu*.  29.3.2019. Viitattu 25.2.2020.
6. ↑  Korde, Kailash: Lok Sabha elections 2019: Poonam Mahajan romps to victory against Priya Dutt in Mumbai North Central *Hindustan Times*.  24.5.2019.  Arkistoitu 25.2.2020. Viitattu 25.2.2020.

Aiheesta muualla
----------------

* Profiili Lok Sabhassa
Kuvitteellinen muotokuva Jan Swammerdamista. Hänestä ei ole säilynyt aitoa muotokuvaa.
**Jan Swammerdam** (12. helmikuuta 1637 Amsterdam – 15. helmikuuta 1680 Amsterdam) oli alankomaalainen luonnontieteilijä.

Swammerdam aloitti lääketieteen opinnot Leidenin yliopistossa vuonna 1661. Hän valmistui kandidaatiksi vuonna 1663 ja sai lääketieteen tohtorin arvon vuonna 1667. Swammerdam ei kuitenkaan juuri harjoittanut lääkärin ammattia.

Swammerdam käytti tutkimuksessaan mikroskooppia ja löysi punasolun vuonna 1658. Hän tutki myös hyönteisiä ja niiden muodonmuutosta. Teoksissaan hän muun muassa korjasi fysiologi Marcello Malpighin käsitystä hyönteisten aivoista ja hermostosta sekä lääkäri William Harveyn käsitystä muodonmuutoksesta. Vuosina 1737–1738 julkaistiin Swammerdamin mikroskoopilla tekemiä havaintoja koonnut teos *Biblia naturae*.

Lähteet
-------

1. 1 2 3  Jan Swammerdam *Britannica.com*. Viitattu 16.12.2016. (englanniksi)
2. 1 2  Swammerdam, Jan *Encyclopedia.com*. Viitattu 16.12.2016. (englanniksi)

Aiheesta muualla
----------------

* Kuvia tai muita tiedostoja aiheesta **Jan Swammerdam** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Tšekki
* Kreikka
* Alankomaat
* Puola
* Portugali
* Vatikaani

 |
|  |
| Tieteilijät | 
* CiNii
* Mathematics Genealogy Project

 |
|  |
| Taiteenala | 
* Scientific illustrators
* RKD Artists

 |
|  |
| Henkilöt | 
* Alankomaat
* Deutsche Biographie
* Trove

 |
|  |
| Muut | 
* IdRef

 |

 |
Berliinin filharmonia
Kamarimusiikkisali
**Berliinin filharmonia** (saks. *Berliner Philharmonie*) on konserttitalo Berliinissä. Rakennuksen suunnitteli Hans Scharoun ja se rakennettiin vuosina 1960–1963. Konserttitalo on Berliinin filharmonikkojen kotisali ja vanhan Berliinin konserttitalon ohella kaupungin tärkein konserttitalo. Salin hyvän akustiikan vuoksi sen sisätilojen arkkitehtuuria on kopioitu moniin muihin konserttitaloihin. Filharmonia sijaitsee Tiergartenin kaupunginosassa samannimisen puiston eteläpuolella lähellä entisen Berliinin muurin paikkaa sen länsipuolella ja on osa Kulturforumin kokonaisuutta. 

Alkuperäisen filharmonian (*Großer Saal* eli suuri sali) viereen rakennettiin vuosina 1984–1987 pienempi kamarimusiikkisali (*Kammermusiksaal*), jonka suunnitteli Hans Scharounin apulainen Edgar Wisniewski Scharounin jo 1960-luvulla tekemien hahmotelmien pohjalta. Suuressa salissa on 2 440 paikkaa ja kamarimusiikkisalissa 1 180 paikkaa.

Lähteet
-------

1. ↑  The Berlin Philharmonie *www.kulturforum-berlin.com*.  Arkistoitu 9.1.2012. Viitattu 6.7.2011.
2. ↑  The Chamber Music Hall (Kammermusiksaal) *www.kulturforum-berlin.com*.  Arkistoitu 9.1.2012. Viitattu 6.7.2011.

Aiheesta muualla
----------------

* Kuvia tai muita tiedostoja aiheesta **Berliinin filharmonia** Wikimedia Commonsissa
**Berliinin raatihuone** (saks. *Berliner Rathaus*) on hallintorakennus Berliinin Mitten kaupunginosassa, Rathausstraßen varrella. Se tunnetaan punaisen tiilijulkisivunsa ansiosta paremmin nimellä **Punainen raatihuone** (saks. *Rotes Rathaus*). Berliinin senaatti kokoontuu raatihuoneella, ja siellä sijaitsevat myös senaatin kanslian sekä Berliinin pormestarin työhuoneet. Hermann Friedrich Waesemannin suunnittelema raatihuone rakennettiin vuosien 1861 ja 1869 välillä. Arkkitehtuuriltaan se edustaa pyörökaarityyliä (saks. *Rundbogenstil*), joka oli 1800-luvulla suosittu kertaustyyli saksankielisillä alueilla.

Sijainti ja ympäristö
---------------------

Raatihuoneen (Rotes Rathaus) sijainti vanhan Berliinin alueella
Raatihuone nähtynä Berliinin televisiotornista
Berliinin raatihuone rajautuu luoteessa Rathausstraßeen, koillisessa Jüdenstraßeen, kaakossa Gustav-Böß-Straßeen ja lounaassa Spandauer Straßeen. Raatihuoneen ympärille syntyi laajoja tyhjiä alueita, kun vanhan Berliinin alueella toteutettiin mittavia raivaustöitä DDR:n aikana 1950-luvulta alkaen. Tyhjät tontit alkoivat kuitenkin täyttyä 1960-luvun lopusta lähtien, kun ympäristöön valmistui Park am Ferneshturm, Rathauspassagen, Marx-Engels-Forum sekä Nikolaiviertel. Marx-Engels-Forumin ja Park am Fernsehturmin muodostamaa kokonaisuutta nimitetään nykyään myös Rathausforumiksi. Raatihuoneen ja televisiotornin muodostaman akselin leikkauspisteessä on Neptunbrunnen-suihkulähde, joka sijaitsi aikaisemmin Berliinin kaupunginlinnan edustalla.

Aivan raatihuoneen edessä sijaitsee metroasema Rotes Rathaus, joka avattiin vuonna 2020. Se sijaitsee Berliinin metron U5-linjan varrella. Metroaseman rakennustöitä edelsivät arkeologiset kaivaukset, joissa löydettiin keskiaikaisen raatihuoneen jäänteitä.

Arkkitehtuuri
-------------

Rakennus rakennettiin vuosien 1861 ja 1869 välillä saksalaisen arkkitehdin Hermann Friedrich Waesemannin suunnitelmien pohjalta. Sen arkkitehtonisena esikuvana toimi Länsi-Preussissa sijainneen Thornin (nyk. Puolan Toruń) raatihuone.

Jälleenrakennus
---------------

Toisessa maailmansodassa raatihuonerakennus kärsi vakavia vaurioita. Sodan jälkeen se sijaitsi Itä-Berliinin alueella ja jälleenrakennettiin 1950-luvulla. Saksojen yhdistymisen jälkeen Berliinin uusi hallinto muutti rakennukseen vuonna 1991. Länsi-Berliinin hallinto oli toiminut Schönebergin raatihuoneella.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Berliinin raatihuone**.
* Tietoa rakennuksesta Structurae.de-sivustolla
Berliinin ilmasillan muistomerkki (*Luftbrückendenkmal*), Eduard Ludwig, 1951.
**Berliinin ilmasillan muistomerkki** (*Luftbrückendenkmal*) on arkkitehti Eduard Ludwigin suunnittelema muistomerkki vuoden 1948 Berliinin ilmasillalle, joka pelasti neuvostojoukkojen saartaman Länsi-Berliinin nääntymiseltä. Muistomerkki on sijainnut vuodesta 1951 Tempelhofin lentoaseman sisäänkäynnin edustalla. Muistomerkin kopiot on sijoitettu Frankfurt am Mainiin ja Celleen.

Teräsbetonista valmistettu muistomerkki on 20 metriä korkea. Sen voidaan tulkita esittävän tyyliteltyä siltarumpua, jonka läpi kulkee kolme kaarevaa palkkia. Ne symboloivat ilmasillan kolmea ilmakäytävää. Muistomerkin pronssiseen jalustaan on kirjoitettu Berliinin saarron aikana surmansa saaneiden 41 brittiläisen ja 31 amerikkalaisen lentäjän sekä kuuden saksalaisen avustajan nimet. Niiden yllä on teksti "*Sie gaben ihr Leben für die Freiheit Berlins im Dienste der Luftbrücke 1948/1949*" ("He antoivat henkensä Berliinin vapauden puolesta palvellessaan ilmasiltaa 1948/1949").

Länsiberliiniläiset antoivat muistomerkille lempinimen *Hungerkralle* ("Nälkäkäpälä").

Lähteet
-------

1. 1 2 3  Edelgard Abenstein & Jeannine Fiedler: *Taide & Arkkitehtuuri: Berliini* (suom. Pirkko Roinila), s. 328. Tandem Verlag (h. f. ullmann) 2009. Alkuteos *Kunst & Architektur Berlin*.
2. 1 2  Luftbrückendenkmal (Arkistoitu – Internet Archive) (saksaksi) Denkmale in Berlin: Denkmaldatenbank. Viitattu 5.8.2014.

Aiheesta muualla
----------------

* Kuvia tai muita tiedostoja aiheesta **Berliinin ilmasillan muistomerkki** Wikimedia Commonsissa
*SS-Oberscharführer* Kurt Sametreiter.
**Oberscharführer** (lyh. **Oscha**, suom. *yliryhmänjohtaja*) oli Saksan kansallissosialistisen työväenpuolueen puolisotilaallisten järjestöjen käyttämä arvo. Se oli käytössä vuodesta 1932 toisen maailmansodan loppuun asti. 

Arvo tuli ensimmäiseksi SA-joukkojen käyttöön. Arvo siirtyi samalla myös SS:lle, koska järjestöjen hierarkkinen järjestelmä oli vielä sama. Pitkien puukkojen yönä 1934 SS:n kukistaneen väitteiden mukaan vallankaappausta natsi-Saksassa suunnitelleen SA:n, jonka rivit harvenivat nopeasti poliittisen vaikutusvallan myötä. Koska SS jäi järjestöistä voitolle, sen arvojärjestelmää muutettiin. Aiemmin Truppführer oli ollut Oberscharführeria korkeampi arvo, mutta nyt SS-Oberscharführer vastasi SA-Truppführeria. 

SA-joukoissa Oberscharführer toimi ryhmänjohtajana. SS:n riveissä tehtävät vaihtelivat riippuen siitä palveliko Oberscharführer Allgemeine SS:a, Waffen-SS:a vai SS-Totenkopfverbändessä.

SS-Oberscharführerin arvoon nousseita
-------------------------------------

* Ernst Barkmann – panssarisotilas
* Karl Frenzel – Sobiborin keskitysleirin sadistinen vartija.
* Karl Silberbauer – Gestapon upseeri, Anne Frankin pidättäjä.

Katso myös
----------

* Luettelo SS:n arvoista

|  |  |  |
| --- | --- | --- |
| Alempi arvo**Scharführer** | **SS-arvo****Oberscharführer** | Ylempi arvo**Hauptscharführer** |
|
**Empower Oyj** on suomalainen energia- ja tietoliikenneyhtiöiden sekä teollisuuden alan palvelukonserni, joka toimii Pohjoismaissa ja Baltiassa. Empower-konserni koostuu emoyhtiöstä Empower Oyj:stä sekä sen tytäryhtiöistä, jotka ovat Suomessa Empower IN Oy, Empower PN Oy sekä Empower TN Oy. Lisäksi Empower-konsernilla on tytäryhtiöt Virossa, Liettuassa ja Latviassa. Empower on osa kotimaista Enersense International Oyj:tä.

Historia
--------

Empowerin juuret ovat Pohjolan Voima -konsernissa, jonka palveluyhtiö PVO-Palvelut Oy nimettiin vuonna 1999 Empower Oy:ksi.

Empower uudisti vuonna 2015 konsernin juridisen rakenteen. Liiketoiminnot ryhmiteltiin tytäryhtiöihin, ja Empower Oyj -niminen yhtiö perustettiin uudeksi emoyhtiöksi kaikille konsernin yhtiöille.

Heinäkuussa 2020 konsernin omistus muuttui, kun Enersense International Oyj osti Empower-konsernin koko osakekannan. Yrityskaupan johdosta Empowerista tuli Enersensen 100-prosenttinen tytäryhtiö.

Liiketoiminta
-------------

Konsernin liiketoiminta jakautuu kolmeen osa-alueeseen: tietoverkkopalvelut, teollisuuspalvelut ja sähköverkkopalvelut.

Lähteet
-------

1. ↑  Tarinamme *www.empower.fi*. Empower.  Arkistoitu 3.3.2020. Viitattu 16.9.2019.

Aiheesta muualla
----------------

* Enersense-konserni
Matalalattiavaunu GT6N Alexanderplatzilla vuoden 2004 toukokuussa
**Berliinin raitioliikenne** on yksi Saksan pääkaupungin Berliinin julkisen liikenteen muodoista. Berliinin raitiotieverkosto on yksi maailman vanhimmista ja suurimmista raitiotiejärjestelmistä. Sitä liikennöi vuonna 1929 perustettu Berliner Verkehrsbetriebe (BVG). Raideleveydeltään standardilevyinen raitiotieverkko on pituudeltaan 191,6 kilometriä ja siihen kuuluu 382 pysäkkiä.

Vuonna 2006 Berliinin raitiovaunut kuljettivat yhteensä 173,5 miljoonaa matkustajaa. Henkilökilometrejä kertyi samana vuonna 508 miljoonaa.

Historia
--------

*Große Berliner Pferde-Eisenbahn* -yhtiön vuonna 1885 valmistettu hevosvetoinen raitiovaunu.
Berliinin luotiin hevosraitiotie vuonna 1865. Vuonna 1881 kaupunkiin avattiin maailman ensimmäinen sähköistetty raitiotielinja. 1800-luvun lopulla useiden eri raitiotieyhtiöiden rakennuttaessa kaupunkiin uusia linjoja Berliinin raitiotieverkosto kehittyi ja kasvoi nopeasti, ja loputkin hevosvetoiset raitiovaunut vaihdettiin sähköisiin. Vuoden 1930 tienoilla Berliinissä oli yli 630 kilometriä raitiotietä ja raitiotieverkosto koostui yli 90 linjasta. Vuonna 1929 raitioliikenteen harjoittajat fuusioitiin yhdeksi yritykseksi, BVG:ksi. 

Toisen maailmansodan loputtua ja Itä- ja Länsi-Berliinin muodostuessa BVG jaettiin kahtia. Yritys yhdistettiin jälleen vuonna 1992 Saksan jälleenyhdistyttyä. Länsi-Berliinissä raitiotieliikenne oli kuitenkin lakkautettu vuonna 1967, ja muutamaa raitiolinjaa lukuun ottamatta Berliinin raitiolinjat sijaitsevat nykyisin entisen Itä-Berliinin alueella.

Kalusto
-------

Alla olevassa taulukossa on Berliinin raitioliikenteessä (linjaliikenteessä) tällä hetkellä käytettävät raitiovaunutyypit.

| Vaunutyyppi | Käytössä | Olemassa |
| --- | --- | --- |
| Bombardier Flexity Berlin (GT8-08ZR/F8Z) | 132 | 132 |
| BVG/Cegelec GT6U | 77 | 77 |
| BVG GT6Zo | 45 | 45 |
| Bombardier Flexity Berlin (GT8-08ER/F8E) | 40 | 40 |
| Bombardier Flexity Berlin (GT6-08ZR/F6Z) | 34 | 34 |
| BVG GTNO | 28 | 28 |
| Tatra KT4DM | 20 | 30 |

Lähteet
-------

1. ↑  Berliner Verkehrsbetrieben tilastot vuodelta 2006
2. ↑  Berliner Verkehrsbetrieben toimintakertomus vuodelta 2006
3. ↑  Берлин, Трамвай — Статистика подвижного состава *transphoto.org*. Viitattu 27.10.2020.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Berliinin raitiotieliikenne**.
* Berliner Verkehrsbetrieben viralliset Internet-sivut
**Oberon Jean Pitterson-Nattie** (ent. **Pitterson-Dunn**, s. 8. helmikuuta 1971 Kingston) on jamaikalainen verkkopallovalmentaja ja aktiiviuransa lopettanut verkkopalloilija sekä koripalloilija.

Urheilu-ura
-----------

### Koripallo

Koripalloa Pitterson pelasi ammattilaisena Suomessa, Saksassa ja Turkissa. Suomessa hän pelasi kauden 1996–1997 Tampereen Pyrinnössä, joka sijoittui kauden päätteeksi SM-sarjassa viidenneksi. Pitterson pelasi Suomessa kovatasoisen tilastorivin: koko kaudelta hän muun muassa otti ottelua kohden 14,9 levypalloa, joista 5,3 hyökkäyspäässä ollen SM-sarjan levypallokuningatar. Kuningattaruus lankesi myös riistoissa, joita Pitterson otti jopa 6,1 ottelua kohden. Pisteitä Pitterson teki 21,7:n keskiarvolla, mikä oikeutti tilastossa toiseen sijaan. 2,2 syötön ottelukeskiarvolla Pitterson oli kauden kolmanneksi paras. Jatkosarjan ottelu Karhun Poikia vastaan oli Pittersonin tilastollinen huipentuma: hän teki 44 pistettä, otti 19 levypalloa ja kahdeksan riistoa sekä antoi kuusi syöttöä. Lisäksi häntä rikottiin ottelun aikana 14 kertaa.

Pitterson pelasi koripalloa myös Jamaikan maajoukkueessa, joka muun muassa voitti pronssia vuoden 2006 Centrobasketista.

### Verkkopallo

Koripalloilijanuransa ohella Pitterson loi merkittävän pelaajauran verkkopalloilijana ja pelasi Jamaikan maajoukkueen kapteenina muun muassa Kansainyhteisön kisoissa 2002, missä Jamaika voitti pronssia, ja Pan-Amerikan kisoissa 2007. Hän toimi myös maajoukkueen päävalmentajana.

Lähteet
-------

* Oberon Pitterson (Arkistoitu – Internet Archive) baskethotel.com
* Oberon Pitterson eurobasket.com (englanniksi)
* Oberon Jean Pitterson (Jamaica) fiba.com (englanniksi)
* Profiili Kansainyhteisön kisat 2006 (englanniksi)

### Viitteet

1. ↑
2. ↑  baskethotel.com
3. ↑   (Arkistoitu – Internet Archive)
4. ↑
5. ↑
**Berliinin koodeksi** tai **Akhmimin koodeksi** on koptinkielinen gnostilaisia kirjoituksia sisältänyt papyruskirja eli koodeksi, joka löydettiin Akhmimista, Egyptistä vuonna 1896. Sen virallinen nimi ja numero on *Berolinensis Gnosticus (BG) 8502*.

Kirja on peräisin 400-luvulta. Sen papyrussivujen kansina oli nahalla päällystetyt puulevyt. Löytämisen jälkeen kirja vietiin Berliiniin ja käännettiin 1950-luvulla vasta Nag Hammadin löydön jälkeen. Kirjan kirjoituksiin ei kiinnitetty juurikaan huomiota ennen 1970-lukua, jolloin suuri joukko varhaiskristillisyyden tutkijoita kiinnostui siitä Nag Hammadin tekstien aikaansaaman julkisuuden myötä.

Sisältö
-------

* *Marian evankeliumi* (BG 8502,1; sivut 7–19)
* *Johanneksen salainen kirja* (BG 8502,2; sivut 19–77)
* *Jeesuksen Kristuksen viisaus* (BG 8502,3; sivut 77–127)
* *Pietarin teot* (BG 8502,4; sivut 128–141)

Löydön sisältöä käsitellään ja kirjat julkaistaan usein yhdessä Nag Hammadin tekstien kanssa. Kaikista muista kirjoista paitsi *Marian evankeliumista* löydettiin versiot myös Nag Hammadista.

Kirjallisuutta
--------------

* Dunderberg, Ismo; Marjanen, Antti: *Nag Hammadin kätketty viisaus - gnostilaisia ja muita varhaiskristillisiä tekstejä*, 2. täydennetty painos. WSOY, Helsinki 2005. ISBN 951-0-30859-5.
Albrecht Dürerin teos Keisari Maksimilianin riemukaari.
***Keisari Maksimilianin riemukaari*** (saks. *Ehrenpforte Maximilians I.*) on Albrecht Dürerin puupiirros 1500-luvulta. Sen koko on 3 × 3,5 metriä ja se on yksi suurikokoisimmista taidepainatteista kautta aikojen. Se koostuu 36 pellava-hamppupaperisesta arkista. Kuvaa painettiin noin 320 kappaletta vuosina 1517–1528. Niistä vain pieni osa on säilynyt nykyaikaan saakka.

Dürerin piirros esittää riemukaarta ja se on koristeltu historian merkkihenkilöiden kuvilla. Kuvan tarkoitus on keisari Maksimilian I:n ylistäminen. Keisari halusi varmistaa paikkansa historiassa ottamalla propagandatarkoitukseen aikakautensa uusimman tekniikan, kirjapainotaidon. Työhön palkattu Dürer kokosi vuonna 1515 ryhmän puukaivertajia toteuttamaan työn, joka koostui 195 puukappaleesta. Niiden valmistuminen kesti kolme vuotta.

Albrecht Dürer, Suuri voitonvaunu
Albrecht Dürer, Keisari Maksimilianin voitonparaati
Riemukaaren lisäksi Maksimilian teetätti myös teokset *Suuret voitonvaunut* (der Großen Triumphwagen) ja *Keisari Maksimilianin voitonparaati* (der Triumphzug Kaiser Maximilians). Ne olivat kooltaan vielä selvästi suurempia painatteita, mutta ne jäivät Maksimilianin aikana keskeneräisiksi.

Lähteet
-------

1. 1 2  Karen Torp-Pedersen: Keisarin muisto herää eloon.  *Tieteen Kuvalehti Historia*, 2015, nro 5, s. 54–55. Oslo:  Bonnier. ISSN 0806-5209.

Aiheesta muualla
----------------

* Kuvia tai muita tiedostoja aiheesta **Keisari Maksimilianin riemukaari** Wikimedia Commonsissa
**Java Web Start** (tunnetaan myös nimellä JavaWS, javaws tai JAWS) on Sun Microsystemsin (nykyisen Oraclen) kehittämä kehikko. Sen avulla voidaan käynnistää ja suorittaa Java-sovelluksia verkosta käsin ilman että käyttäjän tarvitsee asentaa niitä omalle tietokoneelleen. Java Web Start mahdollistaa saumattoman versiopäivityksen globaalisti jakeluun hajautetuille sovelluksille, antaen suuremman hallinnan muistin käytölle Java-virtuaalikoneessa.

Web Start -sovellukset eivät toimi selaimen sisällä toisin kuin Java-sovelmat. Ne ovat itsenäisiä sovelluksia ja ne toimivat erillisessä kehyksessä. Teknologia perustuu Java Network Launching Protocoliin (JNLP), ja se lukee sekä jäsentää JNLP-kuvaustiedoston. Tämän kuvauksen perusteella se lataa tarvittavat asiakasohjelman osat ja riippuvuudet. Asiakasohjelman osia, jotka ovat jo tallennettu käyttäjän koneelle välimuistiin, ei tarvitse ladata uudelleen, elleivät ne ole päivittyneet palvelimella. Tämän jälkeen, kun asiakasohjelma on tallennettu välimuistiin, Java Web Start käynnistää sen natiivisti käyttäjän koneella.

Aiheesta muualla
----------------

* virallinen sivusto (englanniksi)
PooloPoolo
**Vuoden 1920 kesäolympialaisten poolo** järjestettiin 25. – 31. heinäkuuta 1920. Tämä oli kolmas kerta kun poolo oli mukana olympialaisten ohjelmassa. Poolo järjestettiin ainoastaan miehille. Mukana oli 17 osanottajaa neljästä eri maasta.

Mitalistit
----------

|  |  |  |
| --- | --- | --- |
| **Kultaa** | **Hopeaa** | **Pronssia** |
|  Iso-Britannia

---

Teignmouth MelvilleFrederick BarrettJohn WodehouseVivian Lockett |  Espanja

---

Leopoldo de La MazaJusto de San MiguelAlvaro de FigueroaJosé de Figueroa |  Yhdysvallat

---

Arthur HarrisTerry AllenJohn MontgomeryNelson Margetts |

Lopputulokset
-------------

| Sija | Maa |
| --- | --- |
| 1. |  Iso-Britannia |
| 2. |  Espanja |
| 3. |  Yhdysvallat |
| 4. |  Belgia |

Ottelut
-------

|  |  |  |  |
| --- | --- | --- | --- |
|   | Välierät |  | Loppuottelu |
|   |   |   |   |   |   |   |
|  |  |
|  |   Espanja | **13** |   |
|  |   Yhdysvallat | 3 |   |
|  |   |
|  |  |  |
|  |   |   |   Espanja | 11 |
|  |   |   Iso-Britannia | **13** |
|  |   |
|  |   |
|  |  | Pronssiottelu |
|  |  |  |  |
|  |   Iso-Britannia | **8** |  |   Yhdysvallat |  **11** |
|  |   Belgia | 3 |   |  |   Belgia |  3 |

Lähteet
-------

* Polo at the 1920 Antwerpen Summer Games (Arkistoitu – Internet Archive) (englanniksi)

PooloPoolo olympialaisissa
1900 |
1904 |
1908 |
1912 |
1920 |
1924 |
1928–1932 |
1936

Kesäolympialaisten 1920 lajit ja kilpailutapahtumat
Ammunta | Jalkapallo | Jousiammunta | Jääkiekko | Korfball (*Näytöslaji*) | Köydenveto | Maahockey | Miekkailu | Nykyaikainen viisiottelu | Nyrkkeily | Paini | Painonnosto | Poolo | Purjehdus | Pyöräily | Ratsastus | Rugby | Soutu | *Taidelajit* | Taitoluistelu | Tennis | Uinti | Uimahypyt | Vesipallo | Voimistelu | Yleisurheilu
**Pooli** (engl. *pool*) on liiketaloudessa yhteiskäyttöisten resurssien varanto tai jaetun vastuun yhteistoimintaryhmä henkilöitä tai yrityksiä. Resurssi voi olla tietokoneen muistia, yrityksen henkilöresursseja, yritysten yhteenliittymä esimerkiksi isossa rakennusprojektissa, vakuutuspooli suurten riskien hajauttamiseksi tai yhteisomistuksen hallitseva ryhmittymä.

Yhteistoimintaryhmistä esimerkki ovat huoltovarmuuskeskuksen alaiset toimialakohtaiset poolit kuten öljypooli, tietoverkkopooli ja graafinen pooli.

**Pooli** tarkoittaa suomen kielessä myös kiertopistettä, akselin napaa.

Kemiassa **poolisuus** (engl. *polarity*) tarkoittaa elektronitiheyden jakautumista molekyylissä niin, että siihen syntyy negatiivisesti ja positiivisesti varautuneet päät.

Sähköopissa **pooli** (engl. *pole*) tarkoittaa sähkökentän tai sähkölaitteen jännitteen pääte- tai kytkentäkohtaa (kohtiota), napaa. Pooli on myös magneettikentän voimakkain kohta, johon kentän voidaan ajatella keskittyvän.

**Pooli** on analyyttisen funktion sellainen argumentti, jolla se tulee äärettömäksi (napa).


|  |  |
| --- | --- |
|  | Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä.Artikkelisivuja, joiden nimessä tai tekstissä lukee "Pooli", voi hakea sivunnimihaulla, laajalla sivunnimihaulla tai tekstihaulla. |
**Keisarihummeri** (*Nephrops norvegicus*) eli **merirapu** (myös **scampi** tai **langustiini**) on hummereiden heimoon kuuluva kymmenjalkainen kuoriäyriäinen, joka elää Pohjois-Atlantin itärannikolla.

Ulkonäkö
--------

Täysikasvuinen keisarihummeri on keskimäärin 10–20 cm pitkä ja väriltään vaaleanoranssi. Sen selkäkilvessä on selkeästi erottuva vako ja vatsassa poikittaisia uurteita. Suuret, tummat silmät ovat munuaisenmuotoiset ja leveämmät kuin niitä kannattelevat ulokkeet. Muita tunnusmerkkejä ovat pitkä, piikikäs otsapiikki sekä pitkät, ohuet etujalat.

* PääPää
* SaksiSaksi

Levinneisyys
------------

Keisarihummereita esiintyy Pohjois-Atlantin itäosissa ja Välimeren länsi- ja keskiosissa. Levinneisyysalue ulottuu pohjoisessa Färsaarille, Islantiin ja Lofooteille ja etelässä Marokon rannikolle. Sen sijaan Välimeren itäosissa, Mustallamerellä ja Itämerellä keisarihummereita ei tavata.

Elintavat
---------

Keisarihummerit elävät noin 20–800 metrin syvyydessä liejuisessa merenpohjassa, johon ne kaivavat pesäkolonsa. Ne liikkuvat öisin ja syövät enimmäkseen detritusta eli kuollutta eloperäistä ainesta sekä äyriäisiä ja toukkia. Naaraat munivat heinäkuussa ja kantavat munia yhdeksän kuukautta.

Kalastus ja käyttö
------------------

Keisarihummereita kalastetaan troolaamalla keväisin ja kesäisin Koillis-Atlantilla. Mannerrinteellä kalastus on tuottoisinta päivällä, kun taas matalammalla mannerjalustalla varhain aamulla, myöhään illalla tai täysikuun valaisemina öinä. Vuonna 1999 kokonaissaalis oli lähes 62 000 tonnia, josta Ison-Britannian osuus oli 51 % ja Irlannin 14 %. Saaliit pysyivät samalla tasolla 2000-luvun alussa, mutta nousivat vuonna 2006 jo yli 70 000 tonniin. Keisarihummereita myydään sekä tuoreina että pakastettuina, ja niiden kuorituista pyrstöistä valmistetaan säilykkeitä sekä keittoa nimeltä *bisque de langoustines*.

Lähteet
-------

1. ↑  Bell, C: *Nephrops norvegicus* *IUCN Red List of Threatened Species. Version 2014.2*.  2013. International Union for Conservation of Nature, IUCN, Iucnredlist.org. Viitattu 22.8.2014. (englanniksi)
2. ↑  Nephrops norvegicus *ITIS*. Viitattu 25. helmikuuta 2010.
3. 1 2 3 4 5  Nephrops norvegicus *FAO Species Identification and Data Programme*. FAO Fisheries and Aquaculture Department. Viitattu 25. helmikuuta 2010.
4. 1 2  Nephrops norvegicus (html) *Marine Species Identification Portal*. ETI BioInformatics. Viitattu 25. helmikuuta 2010. (englanniksi)[vanhentunut linkki]


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Nephrops norvegicus | 
* Wikidata: Q551915
* Wikispecies: Nephrops norvegicus
* ADW: Nephrops
* BOLD: 89911
* CoL: 7W2QF
* EoL: 128512
* EPPO: NPHRNO
* EUNIS: 27254
* Fossilworks: 149207
* GBIF: 2226962
* iNaturalist: 106881
* IRMNG: 10236564
* ITIS: 97317
* IUCN: 169967
* NBN: NBNSYS0000176673
* NCBI: 6829
* SeaLifeBase: 26023
* WoRMS: 107254

 |
|  |
| Cancer norvegicus | 
* Wikidata: Q109653925
* CoL: 7RW9T
* GBIF: 4312700
* ITIS: 1146813

 |

 |
Kalevan seurakuntaan kuulunut Kalevan kirkko.
**Kalevan seurakunta** oli Tampereella toiminut evankelis-luterilainen seurakunta. Seurakunta kuului Tampereen seurakuntayhtymään. Kalevan seurakunnassa oli vuoden 2013 alussa 19 304 jäsentä.

Seurakunta perustettiin vuonna 1953, kun silloinen Tampereen tuomiokirkkoseurakunta jaettiin viiteen osaan. Seurakunnan perustaminen tuli ajankohtaiseksi, kun Kissanmaan kaupunginosan rakentaminen alkoi, ja kun Kalevan kaupunginosa lähti räjähdyksenomaiseen kasvuun. Seurakunta sai oman kirkon vasta vuonna 1966. 

Kalevan seurakunta lakkautettiin 7. tammikuuta 2014 ja samalla perustettiin uusi Tampereen tuomiokirkkoseurakunta joka koostuu aiemmista Kalevan ja Pyynikin seurakunnista ja Tampereen tuomiokirkkoseurakunnasta. 

Kalevan seurakunnan alueella sijaitsevat toimipisteet:

* Kalevan kirkko, Liisanpuisto 1
* Järvensivun seurakuntatalo, Tilhentie 2
* Iidesrannan seurakuntakoti, Iidesranta 5
* Kissanmaan seurakuntakoti, Sudenkatu 6
* Lapinniemen kappeli, Lapinniemenranta (Tampereen kylpylän omistuksessa)

Lähteet
-------

1. ↑   (Arkistoitu – Internet Archive)

Aiheesta muualla
----------------

* Panoraamakuvia Kalevan kirkosta - Virtuaalinen Tampereen kaupunkiopas: VirtualTampere.com
**Cetiosaurus** ("valaslisko") oli raskas, neljällä raajalla liikkunut sauropodi. Tämä puiden lehtiä ja saniaisia ravinnokseen syönyt hirmulisko oli 16 metriä pitkä ja painoi 11 tonnia. *Cetiosauruksen* pää oli todennäköisesti tylppä ja hampaat lusikkamaiset. Kaula ja häntä olivat lyhyemmät kuin myöhemmillä sauropodeilla. Sen selkäranka oli raskastekoinen verrattuna kehittyneempien sukulaistensa kevyempään ja osittain onttoon rankaan. *Cetiosaurus* eli 180-170 miljoonaa vuotta sitten keskijurakaudella. Sen fossiileja on löydetty Englannista ja Marokosta. *Cetiosaurus* luetaan heimoon *Cetiosauridae*, johon kuului varhaisia sauropodeja.

Keskijurakautisessa Englannissa eli *Cetiosauruksen* ohella muitakin sauropodeja. Myös teropodeja, harjaliskoja, kilpiliskoja ja ornitopodeja on löydetty samalta alueelta.

Löytäminen
----------

Ensimmäiset *Cetiosauruksen* jäännökset löydettiin vuonna 1809 Englannin Oxfordshiresta. Se oli ensimmäinen löydetty sauropodi ja samalla yksi ensimmäisistä nimetyistä dinosauruksista. *Cetiosaurus* sai "valasliskoa" tarkoittavan nimensä siitä, koska ranskalainen vertailevan anatomian tutkija Georges Cuvier luuli sen luita aluksi valaan fossiileiksi, vaikka valaan fossiileja ei ole löydetty mesotsooisen maailmankauden kerrostumista. Kun vuonna 1841 Richard Owen nimesi *Cetiosauruksen*, hän epäili sen olevan krokotiilimainen vesieläin.

Myöhemmät löydöt kyseenalaistivat vanhat päätelmät. Vuonna 1848 geologian professori John Phillips löysi valtavan reisiluun, joka selvästi oli peräisin maaeläimeltä. Vasta vuonna 1869 löydettiin lähes kokonainen tukiranka samoista Oxfordshiren kerrostumista. Silloin Thomas Henry Huxley sai selville, että *Cetiosaurus* oli valtava nelijalkainen dinosaurus, jolla oli painoa jopa viiden norsun edestä.

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q14427
* Wikispecies: Cetiosaurus
* Fossilworks: 38657
* GBIF: 4822733
* IRMNG: 1303454

 |

 |
**Keisarilla ei ole vaatteita!** (engl. *The Emperor Wears No Clothes*) on kannabisaktivisti Jack Hererin kirjoittama kuuluisa kannabiksen dekriminalisointiin pyrkivä teos. Kirjaa on luonnehdittu "hamppuraamatuksi". Kirja käsittelee hampun historiaa, sekä siihen liittyviä poliittisia mielipiteitä ja salaliittoja.

Vuonna 2007 kirjasta on ilmestynyt 11. uudistettu laitos, 16. painos. Kirja on suomen lisäksi käännetty ainakin saksaksi, ranskaksi, espanjaksi, italiaksi, unkariksi, tšekiksi, japaniksi ja koreaksi ja sitä on myyty käännökset mukaan lukien yli 800 000 kappaletta. 
Kirjasta julkaistiin internetissä Jack Hererin luvalla, talkoovoimin tehty suomenkielinen käännös vuonna 2008. Käännös tehtiin sivustolla  vuonna 2007 olleen 10. laitoksen ja vuoden 2008 alusta sivuille päivitetyn 11. laitoksen teksteistä. Suomennos julkaistiin painettuna kirjana vuonna 2015.

Kirja sisältää väitteen:

> *»Jos kaikki fossiiliset polttoaineet johdannaisineen, kuten myös puun käyttö paperin valmistukseen ja rakentamiseen kiellettäisiin planeetan säästämiseksi, kasvihuoneilmiön suunnan kääntämiseksi ja metsien häviämisen lopettamiseksi, silloin vain yksi vuosittain uudistuva luonnonvara kykenisi tyydyttämään valtaosan maailman paperi- ja tekstiilitarpeista; vastaamaan kaikesta maailman liikenteen, teollisuuden ja kotien energiatarpeista sekä samanaikaisesti vähentämään saastumista, kunnostaen maaperää ja puhdistaen ilmakehää…*
> *Ja tuo aine on – se sama, joka on tehnyt kaiken sen ennenkin – kannabis, hamppu… marihuana!»* 
> 
> 

Kirjan nimi viittaa Hans Christian Andersenin satuun Keisarin uudet vaatteet.

Lähteet
-------

1. ↑
2. 1 2
3. ↑
4. ↑

Aiheesta muualla
----------------

* Keisarilla ei ole vaatteita! -kirjan suomenkielinen käännös
* Kirjan englanninkielinen versio (Arkistoitu – Internet Archive)
Chameja Kambodžassa vuonna 2007.
**Chamit** on kaakkoisaasialainen etninen ryhmä. Sen jäseniä elää vähemmistöinä Itä-Kambodžassa, Keski-Vietnamissa, Laosissa ja Malesiassa. Chameilla oli itsenäinen Champan kuningaskunta ajanlaskun ensimmäisiltä vuosisadoilta vuoteen 1832 asti.

Chamit ovat kieleltään ja etnisesti läheisempää sukua saariston austronesialaisille kansoille kuin lähialueiden khmereille tai vietnamilaisille.

Monet chamit ovat muslimeja. Islam levisi chamien joukossa 1600-luvulla, kun silloinen Champan kuningas kääntyi islamiin ja hänen kansansa seurasi kuningastaan. Vietnamin valloitettua Champan muslimit kokivat syrjintää, ja suuri joukko pakeni Malaijiin. Seuraava maanpaon aalto koettiin Vietnamin sodan jälkeen, kun etelän muslimit pelkäsivät kommunistien vainoja. On arvioitu, että nykyisin Kambodžan muslimeista 80% on chameja.
Punaisten khmerien vallitessa Kambodžaa pääosin islaminuskoisia chameja vainottiin säälimättömästi.

Nykyisin Vietnamin sisämaassa, lähellä Kambodžan rajaa elävät chamit ovat pääsääntöisesti muslimeja, kun taas rannikolla asuvat chamit ovat hinduja. Rannikon cham-asutus keskittyy Phan Rangin ja Phan Thietin väliselle alueelle Đông Nam Bộn alueella. Siellä chamit ovat jatkaneet perinteisiä matrilineaarisia traditioitaan ja elävät maanviljelystä, kulta- ja hopeaseppinä sekä silkkiä tuottamalla.

Lähteet
-------

1. ↑  Barwise J.H ja White N.J.: *Matkaopas historiaan: Kaakkois-Aasia*, s. 13. Suomentanut Toppi A. UNI Press, 2006. ISBN 951-579-212-6.
2. ↑  Muslims of Vietnam (Arkistoitu – Internet Archive) SEAPCP
3. ↑  Cham Muslims: Cambodia's Muslim Minority Mekong Net
4. ↑  Barwise ja White, s. 235
5. ↑  Dodd J. Lewis M. & Emmons R.: *The Rough Guide to Vietnam (5th ed.)*, s. 570. New York - London - Delhi: Rough Guides, 2006. ISBN 1-84353-616-1.

Aiheesta muualla
----------------

* Kuvia tai muita tiedostoja aiheesta **Chamit** Wikimedia Commonsissa
Chambordin linna
**Chambordin linna** (ransk. *Château de Chambord*) on Chambordissa, Loir-et-Cherissä sijaitseva linna. Se on tunnetuimpia ranskalaista renessanssiarkkitehtuuria edustavista linnoista, ja suurin Loiren alueen linnoista.

Chambordin linna on rakennettu vuosina 1519–47. Linna edustaa siirtymävaihetta, jolloin linnat alkoivat muuttua keskiaikaisista linnoituksista ylhäisön ylellisiksi palatsimaisiksi asunnoiksi, joita kutsuttiin nimellä *châteaux de plaisance*. Chambordin linnan rakennutti Ranskan kuningas Frans I, ja se rakennettiin alun perin kuninkaan metsästysmajaksi. Frans I ei kuitenkaan ehtinyt nähdä linnaa valmiina, sillä hän kuoli heinäkuussa 1547.

Chambordin linnan alkuperäiset piirustukset laati Domenico da Cortona, mutta suunnitelmat muuttuivat huomattavasti pitkän rakennusajan kuluessa. Linna on erityisen kuuluisa kaksoiskierreportaistaan.

Lähteet
-------

1. ↑  Château *Britannica Academic, Encyclopædia Britannica*. Encyclopædia Britannica Inc. Viitattu 18.3.2017. englanti

Aiheesta muualla
----------------

* Kuvia tai muita tiedostoja aiheesta **Chambordin linna** Wikimedia Commonsissa
Plateía Kotziá -aukio ja Ateenan kaupungintalo.
**Plateía Kotziá** (kreik. Πλατεία Κοτζιά) eli *Kotziáksen aukio*, virallisesti **Kansallisen vastarinnan aukio** (Πλατεία Εθνικής Αντίστασης, *Plateía Ethnikís Antístasis*), on aukio Ateenan keskustassa Kreikassa.

Aukio on rakennettu vuonna 1831. Se on aiemmin ollut omistettu juristi ja poliitikko Kóstas Kotziákselle. Vuodesta 1977 se on ollut virallisesti omistettu Kreikan kansalliselle vastarinnalle toisen maailmansodan ja Kreikan miehityksen (1941–1944) aikana, mutta aukion vanha nimi on edelleen yleisesti käytössä. Aukio on tunnettu myös lukuisilla muilla nimillä, kuten Kunnantalon aukio (Πλατεία Δημαρχείου, *Plateía Dimarcheíou*), Kunnallisen teatterin aukio (Πλατεία Δημοτικού Θεάτρου, *Plateía Dimotikoú Theátrou*), Uuden teatterin aukio (Πλατεία Νέου Θεάτρου, *Plateía Néou Theátrou*), Postitalon aukio (Πλατεία Ταχυδρομείου, *Plateía Tachydromeíou*), Kansallispankin aukio (Πλατεία Εθνικής Τραπέζης, *Plateía Ethnikís Trapézis*), Gymnaasin aukio (Πλατεία Γυμνασίων, *Plateía Gymnasíon*), Ludvigin aukio (Πλατεία Λουδοβίκου, *Plateía Loudivíkou*) ja Kanónia (Κανόνια, "Kanuunat").

Aukio sijaitsee vanhan Ateenan keskustassa Omónoian kaupunginosassa Athinás-kadun varrella. Sen laidalla sijaitsee lukuisia uusklassista arkkitehtuuria edustavia rakennuksia, kuten Ateenan kaupungintalo tai oikeammin kunnantalo, Kreikan kansallispankin päärakennus (*Mégaro Georgíou Strátou*) sekä Ernst Zillerin suunnittelema Meláksen palatsi (*Mégaro Melá*).

Aukion koilliskulmassa on arkeologinen alue, jonkoa löydöksiin lukeutuu muun muassa antiikin Ateenan kaupunginmuurin eli Themistokleen muurin Akharnain portin raunioita sekä asuinrakennusten ja keramiikkapajojen jäänteitä ja hautoja.

* Plateía Kotziá -aukiota.Plateía Kotziá -aukiota.
* Kreikan kansallispankin päärakennus (Mégaro Georgíou Strátou).Kreikan kansallispankin päärakennus (*Mégaro Georgíou Strátou*).
* Meláksen palatsi (Mégaro Melá).Meláksen palatsi (*Mégaro Melá*).
* Aukion arkeologisia kaivauksia.Aukion arkeologisia kaivauksia.
* Aukion arkeologisia kaivauksia.Aukion arkeologisia kaivauksia.

Lähteet
-------

1. 1 2 3  Πλατεία Κοτζιά *Trip 2 Athens*.  Arkistoitu 4.3.2021. Viitattu 1.9.2020.
2. ↑  Πράξη υπ’ αριθμ. 724/1977 του Δημοτικού Συμβουλίου Αθηναίων
3. ↑  Πλατεία Κοτζιά: Βολτάροντας στην ιστορία της *In2life*.  19.7.2014. Viitattu 1.9.2020.

Aiheesta muualla
----------------

* Kuvia tai muita tiedostoja aiheesta **Plateía Kotziá** Wikimedia Commonsissa
**Rajan Baburao Vichare** (s. 1. elokuuta 1961) on intialainen Shiv Senaa edustava poliitikko. Hänet valittiin Lok Sabhaan ensimmäisen kerran vuonna 2014 Thanen vaalipiiristä. Hänet valittiin toiselle kaudelle vuonna 2019. Ennen uraansa parlamentaarikkona hän toimi lainsäätäjänä Maharashtran osavaltioparlamentin alahuoneessa 2009–2014. Hän oli Thanen pormestari 2005–2007.

Vichare toimi Thanen kaupunginvaltuustossa neljä peräkkäistä kautta vuosina 1992–2012 ja pormestarina 21. helmikuuta 2005 – 10. maaliskuuta 2007. Vuonna 2014 hän aiheutti kohua Lok Sabhan jäsenenä pakotettuaan islaminuskoisen ravintolatyöläisen syömään parlamentin ravintolassa ramadanpaaston aikaan. Tapauksen jälkeen Vichare puolustautui kertomalla, ettei tiennyt työntekijän uskontoa ja hän ainoastaan protestoi huonolaatuista ruokaa vastaan. Hän ilmoitti katuvansa kuultuaan uhrinsa uskonnosta. Tapaus sai oppositiopuolueet osoittamaan mieltään ja vaatimaan Shiv Senalta anteeksipyyntöä. Vichare sai toimintansa vuoksi osakseen kahdeksan poliisitutkintaa. Hän on omien sanojensa mukaan ensimmäisellä kaudellaan keskittynyt parantanut vaalipiiriensä rautatieasemien palveluita.

Koronaviruspandemian aikaan hän ehdotti vakuutussuojaa nestekaasukuljetuksesta vastaaville työntekijöille, jotka joutuvat työnsä puolesta kulkemaan taloudesta toiseen ulkonaliikkumiskielloista huolimatta.

Lähteet
-------

1. 1 2  Seventeenth Lok Sabha: Members Bioprofile: Vichare, Shri Rajan Baburao *Lok Sabha*. Viitattu 26.4.2020.
2. ↑  India MPs 'force-fed' fasting Muslim worker *BBC*.  23.7.2014. Viitattu 26.4.2020.
3. ↑  Deshpande, Alok: Shiv Sena MP Vichare faces 8 police cases *The Hindu*.  23.7.2014. Viitattu 26.4.2020.
4. ↑  Thaver, Mohamed: BJP-Sena alliance in place to save the country and keep it together: Rajan Vichare *Indian Express*.  29.3.2019. Viitattu 26.4.2020.
5. ↑  Golani, Suresh: Coronavirus in Maharashtra: MPs Rajan Vichare and Rajendra Gavit demand Rs 50 lakh insurance cover for LPG deliverymen *Free Press Journal*.  12.4.2020. Viitattu 26.4.2020.
Platanin talo Koulukadulta
**Platanin talo** on Lappeenrannan keskustassa Kylpylän kaupunginosassa sijaitseva suojeltu puurakennus. Talo on valmistunut vuonna 1927 ja se edustaa rakennustyyliltään 1920-luvun klassismia. Rakennus on arvioitu kulttuurihistoriallisesti ja kaupunkikuvallisesti merkittäväksi. Rakennus sijaitsee Anni Swanin kadun ja Koulukadun kulmassa, ja sen pihapiiri on nimetty Anni Swanin puistoksi. 

Rakennusmestari Väinö V. Häkkinen suunnitteli talon asunnoksi tohtori Erik Platanille. Rakennus peruskorjattiin 1974 terveysasemaksi, ja se toimi terveystoimen tiloina vuoteen 2013 asti. Talossa oli muutaman vuoden kotihoitokeskus ja viime vuodet talo on toiminut työmaatoimistona läheisille rakennustyömaille. 

Vuonna 2022 Lappeenrannan kaupunki teki alueelle asemakaavamuutoksen jonka myötä puistoon on rakenteilla kerrostalo. Rakennuksen edustalle Koulukadun ja Oikokadun risteykseen on suunnitteilla liikenneympyrä. Lappeenrannan kaupunki on myymässä Platanin taloa.

Lähteet
-------

1. ↑  Koulu- ja Oikokadun risteykseen kaavaillun liikenneympyrän rakentaminen alkaa kesällä – Viereinen suojeltu Platanin talo myytäneen ja puistoon rakennetaan uusi talo *esaimaa.fi*.  18.1.2022. Viitattu 19.1.2022.
Kauppaneuvos Eduard Paulig vuonna 1949.
Eduard Paulig tutkii kahvipensaita kahviviljelmillä Keski- tai Etelä-Amerikassa vuonna 1927.
**Eduard Gustav Heinrich Paulig** (19. maaliskuuta 1889 Helsinki – 20. huhtikuuta 1953 Helsinki) oli suomalainen yritysjohtaja ja kauppaneuvos (1939), Gustav Pauligin ja Bertha Pauligin poika.

Eduard Paulig tuli sukunsa Paulig-konsernin palvelukseen 17-vuotiaana, ja hänet lähetettiin ulkomaille opiskelemaan liike-elämää. Kotimaassa hän aloitti uransa yrityksen kauppamatkustajana, ja vuonna 1916 hänestä tuli yrityksen prokuristi. Toimitusjohtajaksi ja hallituksen puheenjohtajaksi hän nousi vuonna 1919, kun liiketoimintamuodoksi vaihdettiin osakeyhtiö. Vuonna 1929 Paulig-yhtiöstä tuli kommandiittiyhtiö, jonka Eduard Paulig omisti itsenäisesti.

Eduard Pauligin kaudella kehitettiin kahvin tukkumyyntiä, ja yhtiön osuus Suomen kahvimarkkinoilla kasvoi niin että vuonna 1938 sille kuului niistä viidennes ja Eduard Pauligia kutsuttiin Suomen kahvikuninkaaksi. Lisäksi yritys myi mausteita ja kuivattuja hedelmiä. Jatkosodan aikana ryhdyttiin valmistamaan pakasteita, puolustusvoimille vuonna 1942 ja siviiliväestölle 1944. Paulig-yhtiöstä tuli Eduard Pauligin aikana yhä selvemmin teollisuusyritys.

Eduard Pauligia seurasi toimitusjohtajana hänen poikansa Henrik Paulig (1915–1982) vuonna 1947, ja yritys muutettiin jälleen osakeyhtiöksi vuonna 1950.

Lähteet
-------

* Mauranen, Tapani: "Paulig, Eduard (1889–1953)", *Suomen kansallisbiografia, osa 7*, s. 569–571. Helsinki: Suomalaisen Kirjallisuuden Seura, 2006. ISBN 951-746-448-7. / Teoksen verkkoversio.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Henkilöt | 
* Kansallisbiografia
* Biografiskt Lexikon
* Biografiasampo

 |

 |
**Kummanam Rajasekharan** (s. 23. joulukuuta 1952) on intialainen poliitikko, joka toimi Mizoramin kuvernöörinä vuosina 2018–2019. Ennen kuvernöörin virkaansa hän toimi Intian kansanpuolueen (BJP) Keralan osavaltionyksikön johtajana 2015–2018.

Rajasekharan syntyi Kummanamin kylässä, nykyisen Keralan Kottayamin piirikunnassa, ylhäiskastiseen sukuun. Hän kouluttautui toimittajaksi ja päätyi töihin katoliselle päivittäislehti Deepikalle vuonna 1974. Kahden vuoden kuluttua hän siirtyi muihin työtehtäviin Food Corporation of Indialle, kunnes hän lopetti työnsä vuonna 1987 ryhtyäkseen hindunationalistisen vapaaehtoisjärjestö Rashtriya Swayamsevak Sanghin (RSS) täyspäiväiseksi työntekijäksi (*pracharak*). RSS:n lisäksi hän vaikutti muissa hindujärjestöissä kuten Vishva Hindu Parishadissa (VHP), jossa hän pääsi johtamaan järjestön toimintaa Kottayamin piirikunnassa 1979. VHP:n sisällä hän saavutti paikan Keralasta vastaavana sihteerinä. Rajasekharan toimi myös useiden hindujärjestöjen vuonna 1992 perustaman Hindu Aikya Vedi -kattojärjestön pääsihteerinä.

Keralan osavaltiovaaleihin 1987 Rajasekharan osallistui Hindu Munnani -järjestön tuella. Hän jäi vaaleissa toiseksi eikä tullut valituksi osavaltioparlamenttiin. Vuonna 2015 Intian kansanpuolue valitsi hänet johtamaan Keralan yksikköään V. Muraleedharanin seuraajaksi. Hänen valintansa otettiin puolueen jäsenistön keskuudessa yllätyksenä. Rajasekharan sai valintaansa tukea VHP:lta ja hänen kilpailijansa R. Balashankar RSS:ltä. Vuoden sisällä hänen toimintansa Keralan BJP-johtajana sai osakseen kritiikkiä korkeammalta puoluejohdolta, joka halusi hänen ottavan kovemman poliittisen linjan ja uskovan enemmän velvollisuuksia alaisilleen. Vuonna 2018 hänet valittiin Mizoramin kuvernööriksi, minkä hänen kriitikkonsa näkivät merkkinä puoluejohdon tyytymättömyyden ilmauksena Rajasekharan johtamistavalle. Hän luopui kuvernöörin tehtävistä seuraavana vuonna osallistuakseen parlamenttivaaleihin, jossa hän kohtasi kongressipuolueen Shashi Tharoorin Thiruvananthapuramin vaalipiirissä. Vaalit päättyivät Rajasekharanin tappioon.

Lähteet
-------

1. ↑  Kummanam Rajasekharan *mizoram.nic.in*. Viitattu 29.7.2020.
2. ↑  Philip, Shaju: Stirs to protect temples powered Rajasekharan’s rise *Indian Express*.  19.12.2015. Viitattu 29.7.2020.
3. ↑  Kummanam Rajasekharan Becomes New Kerala BJP Chief *NDTV*.  18.12.2015. Viitattu 29.7.2020.
4. ↑  Mather, Liz: BJP names hardline Hindutva face as Kerala unit president *Indian Express*.  19.12.2015. Viitattu 29.7.2020.
5. ↑  Chandran, Cynthia: Kummanam Rajasekharan’s ‘poor show’ irks top brass *Deccan Chronicle*.  8.12.2016. Viitattu 29.7.2020.
6. ↑  Kummanam Rajasekharan new Mizoram governor *Times of India*.  26.5.2018. Viitattu 29.7.2020.
7. ↑  Election Results 2019: Shashi Tharoor Wins From Kerala's Thiruvananthapuram *huffington Post*.  23.5.2019. Viitattu 29.7.2020.
**Kaski, maisema Uudeltamaalta** on Fanny Churbergin (1845–1892) öljymaalaus kankaalle vuodelta 1872. Ateneumin taidemuseo hankki 54×85,5 cm kokoisen maalauksen kokoelmiinsa vuonna 1921.

Teosta ei pidä sekoittaa Churbergin samana vuonna maalaamaan teokseen *Kaskimaisema Uudeltamaalta*, joka on sisällöltään erilainen ja kuuluu Taidesäätiö Meritalle.

Maalaus
-------

Kaski, maisema Uudeltamaalta -maalaus kuvaa kivikkoista kaskialuetta, jossa näkyy kirkkaassa valossa kasken polttamia koivujen runkoja, tulen mustuttamia kiviä ja keltaista ruispeltoa. Taustan tumma ukkospilvinen taivas luo odottavan tunnelman ja vastakohdan tälle tässä ranta maalaismaisemaa kuvaavassa maalauksessa.

Aihe oli tavallinen romanttiselle Düsseldorfin koulukunnalle. Churbergille oli tavallista, että hän pyrki teostensa ilmauksessa runollisuuteen vaikkakin se hänellä saattoi olla myös rajua ja suoraa. Tässä hän poikkesi selvästi aikakauden naistaiteilijoille asetetuista odotuksista.

Lähteet
-------

* Leena Ahtola-Moorhause: Fanny Churberg: Kaski, maisema Uudeltamaalta. Teoksessa Ateneum- opas. Toim. Timo Huusko, 2007, s. 26.

### Viitteet

1. ↑  Sata vuotta, tuhat tulkintaa -näyttely: Kaskimaisema Uudeltamaalta (Arkistoitu – Internet Archive) Jyväskylän taidemuseo. Viitattu 8.8.2017.

Aiheesta muualla
----------------

* Teos Suomen Kansallisgallerian kokoelmissa: Kaski, maisema Uudeltamaalta.